b'\n_START_ARTICLE_\nPuhdastila\n_START_PARAGRAPH_\nPuhdastilalla tarkoitetaan kontrolloitua tilaa, miss\xc3\xa4 valittuja olosuhteita yll\xc3\xa4pidet\xc3\xa4\xc3\xa4n ty\xc3\xb6skentelyn tai tuotteen puhtauden varmistamiseksi. Puhdastilan teknisess\xc3\xa4 toteutuksessa suuri m\xc3\xa4\xc3\xa4r\xc3\xa4 ilmaa painetaan ylh\xc3\xa4\xc3\xa4lt\xc3\xa4 HEPA-suodattimen l\xc3\xa4pi alas mahdollisemman tasaisena laminaarisena virtauksena, jonka tarkoitus on ty\xc3\xb6nt\xc3\xa4\xc3\xa4 m\xc3\xa4nn\xc3\xa4n tavoin ep\xc3\xa4puhtaudet pois kriittisilt\xc3\xa4 vy\xc3\xb6hykkeilt\xc3\xa4. T\xc3\xa4m\xc3\xa4 toteutetaan p\xc3\xa4\xc3\xa4asiassa puhtaimmissa ISO-luokissa. Luokasta ISO 6 ja sit\xc3\xa4 "likaisemmissa" k\xc3\xa4ytet\xc3\xa4\xc3\xa4n nimityst\xc3\xa4 turbulenttinen ilmavirtaus. Turbulenttisessa ilmanjaossa p\xc3\xa4\xc3\xa4paino on ilman ep\xc3\xa4puhtauksien laimentaminen haluttuun tasoon. Puhdastilaan rakennettu tuotantolaitteisto on yleens\xc3\xa4 ritil\xc3\xa4lattialla ja katto on kauttaaltaan peitetty hepa-suodattimilla, jolloin ilmavirtaus koko tuotantotilan alalta on tasainen. Suuren kiert\xc3\xa4v\xc3\xa4n ilmam\xc3\xa4\xc3\xa4r\xc3\xa4n vuoksi energiaa kuluu paljon, mink\xc3\xa4 vuoksi lattianeli\xc3\xb6t t\xc3\xa4llaisessa tilassa ovat kalliita. Suurin ep\xc3\xa4puhtauksien l\xc3\xa4hde on k\xc3\xa4ytt\xc3\xb6henkil\xc3\xb6st\xc3\xb6, joka joutuu olemaan erityisess\xc3\xa4 puhdastila-asussa. GMP-puhdastiloissa "ritil\xc3\xa4lattioita" ei saa k\xc3\xa4ytt\xc3\xa4\xc3\xa4 kontaminaatiovaaran vuoksi._NEWLINE_Virallinen puhdastilojen m\xc3\xa4\xc3\xa4ritelm\xc3\xa4 kuuluu standardin ISO-146441-1 mukaan: Puhdastila on tila, miss\xc3\xa4 ilmassa esiintyvien partikkeleiden m\xc3\xa4\xc3\xa4r\xc3\xa4\xc3\xa4 kontrolloidaan, ja joka on rakennettu sek\xc3\xa4 jota k\xc3\xa4ytet\xc3\xa4\xc3\xa4n niin, ett\xc3\xa4 minimoidaan partikkeleiden sis\xc3\xa4\xc3\xa4np\xc3\xa4\xc3\xa4sy, syntyminen ja pysyminen tilassa, ja miss\xc3\xa4 kaikkia asiaan liittyvi\xc3\xa4 parametreja, kuten l\xc3\xa4mp\xc3\xb6tilaa, kosteutta ja ilmanpainetta kontrolloidaan tarpeen mukaan.\n_START_SECTION_\nPuhdastilojen luokitus ja k\xc3\xa4ytt\xc3\xb6\n_START_PARAGRAPH_\nP\xc3\xa4\xc3\xa4asialliset s\xc3\xa4\xc3\xa4dett\xc3\xa4v\xc3\xa4t parametrit ovat vaihtuvan ilman m\xc3\xa4\xc3\xa4r\xc3\xa4, ilmankosteus ja l\xc3\xa4mp\xc3\xb6tila. N\xc3\xa4it\xc3\xa4 suureita valvotaan monitorointij\xc3\xa4rjestelm\xc3\xa4n avulla. Puolijohdeteollisuudessa seurataan my\xc3\xb6s tilaan tuotavan ilman partikkelien m\xc3\xa4\xc3\xa4r\xc3\xa4\xc3\xa4 ja kokoa. Standardin ISO-14644, osassa 1 on esitetty suurimmat sallittu partikkelikoot ja m\xc3\xa4\xc3\xa4r\xc3\xa4t. Puhtausluokkia on 9 kappaletta (ISO 1, ISO 2 jne...), ISO 1:n ollessa puhtain luokka. Laajalti k\xc3\xa4ytetyss\xc3\xa4 Yhdysvaltalaisessa luokittelussa (Federal Standard 209) merkinn\xc3\xa4t, esimerkiksi 100, joka on hyvin puhdas, tarkoittaa ett\xc3\xa4 kyseisess\xc3\xa4 tilassa on suurempia kuin 0,5 \xce\xbcm partikkeleita korkeintaan 100 kpl kuutiojalassa. T\xc3\xa4st\xc3\xa4 luokittelutavasta pyrit\xc3\xa4\xc3\xa4n kuitenkin eroon, koska Yhdysvalloissakin on ratifioitu ISO-standardin mukaiset luokittelutavat. Yhdysvaltalaisen ja ISO vastaavuus on seuraava: ISO 3 = FED STD 209 1, ISO 4 = 10, ISO 5 = 100 jne. ISO-standardi sis\xc3\xa4lt\xc3\xa4\xc3\xa4 2 FED STD 209 tiukempaa puhtausluokkaa. Luokittelutavoilla pyrit\xc3\xa4\xc3\xa4n yhdenmukaistamaan luokittelua, joka on hyvin vaihtelevaa. Vertailun vuoksi on hyv\xc3\xa4 tiet\xc3\xa4\xc3\xa4, ett\xc3\xa4 normaalissa huonetilassa partikkeleita on miljoonia. Rakenteeltaan puhdastilat ovat sellaisia, ett\xc3\xa4 k\xc3\xa4ynti puhtaamman luokan tiloihin tapahtuu aina edellisen puhtausluokan tiloista. _NEWLINE_K\xc3\xa4ytt\xc3\xb6tarkoituksen mukaan puhdastilat voidaan luokitella eri tavoin. Puhdastiloja on nyky\xc3\xa4\xc3\xa4n kaikessa teollisessa tuotannossa, miss\xc3\xa4 halutaan pit\xc3\xa4\xc3\xa4 prosessiin kuulumattomat ep\xc3\xa4puhtaudet poissa. L\xc3\xa4\xc3\xa4ketieteen puhdastiloissa huolehditaan p\xc3\xa4\xc3\xa4asiassa eli\xc3\xb6llisen ei toivotun materiaalin levi\xc3\xa4misest\xc3\xa4.  L\xc3\xa4\xc3\xa4keainevalmistuksessa puhdastilan suunnittelua, rakentamista ja k\xc3\xa4ytt\xc3\xb6\xc3\xa4 ohjaavat GMP (Good Manufacturing Practices) -s\xc3\xa4\xc3\xa4d\xc3\xb6kset. Elintarviketeollisuudessa tilojen puhtaudesta huolehditaan riitt\xc3\xa4v\xc3\xa4n usein tapahtuvalla pesulla, mutta yleens\xc3\xa4 n\xc3\xa4m\xc3\xa4 tilat eiv\xc3\xa4t kuitenkaan ole varsinaisiksi puhdastiloiksi luokiteltuja. Valmistavassa teollisuudessa puhdastiloja voidaan toteuttaa ty\xc3\xb6pisteitt\xc3\xa4in, jolloin kyseinen ty\xc3\xb6piste on sijoitettu erilliseen huoneeseen tai muovitelttaan, jossa on oma ilmanvaihto. Puolijohdeteollisuudessa taas vaaditaan hyvin tarkkaa p\xc3\xb6lyn sek\xc3\xa4 muiden ep\xc3\xa4puhtauksien poistoa ja nanoteknologiaa ei juuri toteuteta ilman kaikkien pientenkin ep\xc3\xa4puhtauksien poistamista ty\xc3\xb6skentelyalueelta.\n_START_SECTION_\nK\xc3\xa4ytt\xc3\xb6koulutus\n_START_PARAGRAPH_\nPohjoismaiden ainoat koulutusk\xc3\xa4yt\xc3\xb6ss\xc3\xa4 olevat puhdastilat sijaitsevat Technopolis Kuopiossa.\n_START_SECTION_\nYleist\xc3\xa4 puhdastiloista\n_START_PARAGRAPH_\nPuhdastilat voivat olla hyvin suuria. Puhdastiloihin voidaan sis\xc3\xa4llytt\xc3\xa4\xc3\xa4 tuotantolaitoksia, joiden tuotantotilat k\xc3\xa4sitt\xc3\xa4v\xc3\xa4t tuhansia neli\xc3\xb6metrej\xc3\xa4. Ne ovat laajamittaisessa k\xc3\xa4yt\xc3\xb6ss\xc3\xa4 puolijohteiden valmistuksessa, biotekniikassa, biotieteess\xc3\xa4 sek\xc3\xa4 muilla tieteenaloilla, jotka ovat herkki\xc3\xa4 ymp\xc3\xa4rist\xc3\xb6n ep\xc3\xa4puhtauksille._NEWLINE_Puhdastiloihin ulkoap\xc3\xa4in virtaava ilma suodatetaan p\xc3\xb6lyn poistamiseksi, ja sis\xc3\xa4ilmaa kierr\xc3\xa4tet\xc3\xa4\xc3\xa4n jatkuvasti HEPA- ja/tai ULPA-suodattimien l\xc3\xa4vitse, jotta puhdastilojen sis\xc3\xa4ll\xc3\xa4 syntyneet ep\xc3\xa4puhtaudet saadaan poistettua._NEWLINE_Puhdastiloissa k\xc3\xa4ytet\xc3\xa4\xc3\xa4n mahdollisimman paljon automaatiota ja robotteja, koska merkitt\xc3\xa4vin ep\xc3\xa4puhtauksien l\xc3\xa4hde on ihminen itse. Henkil\xc3\xb6kunta kulkee puhdastilaan sis\xc3\xa4lle ja sielt\xc3\xa4 ulos ilmalukon kautta, johon voi sis\xc3\xa4lty\xc3\xa4 l\xc3\xa4pikulku puhalluskaapin kautta. Puhalluskaapin tarkoitus on poistaa mahdollinen irtop\xc3\xb6ly vaatteista paineilman avulla. Puhdastilassa k\xc3\xa4ytet\xc3\xa4\xc3\xa4n suojaavia vaatteita, kuten huppuja, kasvosuojaimia, k\xc3\xa4sineit\xc3\xa4, jalkineita ja haalareita._NEWLINE_Puhdastilan sis\xc3\xa4ll\xc3\xa4 k\xc3\xa4ytett\xc3\xa4v\xc3\xa4t v\xc3\xa4lineet on suunniteltu aiheuttamaan mahdollisimman v\xc3\xa4h\xc3\xa4n ep\xc3\xa4puhtauksia ilmaan. Ainoastaan erikoisvalmisteisia moppeja ja sankoja k\xc3\xa4ytet\xc3\xa4\xc3\xa4n. Puhdastilan kalusteet on suunniteltu tuottamaan mahdollisimman v\xc3\xa4h\xc3\xa4n partikkeleita sek\xc3\xa4 olemaan helposti puhdistettavia._NEWLINE_Yleiset luonnonkuiduista valmistetut materiaalit, kuten paperi, kyn\xc3\xa4t ja kankaat, ovat usein kiellettyj\xc3\xa4 ja korvattu vaihtoehtoisilla materiaaleilla. Puhdastilat eiv\xc3\xa4t ole steriilej\xc3\xa4 eli vapaita mikrobeista; ainoastaan ilmassa liikkuvien partikkeleiden m\xc3\xa4\xc3\xa4r\xc3\xa4 on rajoitettu. Yleens\xc3\xa4 partikkeleiden m\xc3\xa4\xc3\xa4r\xc3\xa4 tarkistetaan siihen tarkoitetulla mittalaitteella. Mikrobien havaitsemiseen ja laskentaan k\xc3\xa4ytet\xc3\xa4\xc3\xa4n ymp\xc3\xa4rist\xc3\xb6n seurantamenetelmi\xc3\xa4._NEWLINE_Jotkin puhdastilat pidet\xc3\xa4\xc3\xa4n positiivisessa ilmanpaineessa mahdollisten vuotojen varalta. Vuodon syntyess\xc3\xa4 ilma virtaa ulos tilasta eik\xc3\xa4 tilaan p\xc3\xa4\xc3\xa4se virtaamaan suodattamatonta ilmaa._NEWLINE_Joissakin puhdastiloissa k\xc3\xa4ytett\xc3\xa4v\xc3\xa4t HVAC-j\xc3\xa4rjestelm\xc3\xa4t s\xc3\xa4\xc3\xa4t\xc3\xa4v\xc3\xa4t ilmankosteuden niin alhaiseksi, ett\xc3\xa4 lis\xc3\xa4laitteistojen ("ionisaattoreiden") k\xc3\xa4ytt\xc3\xb6 on v\xc3\xa4ltt\xc3\xa4m\xc3\xa4t\xc3\xb6nt\xc3\xa4, jotta s\xc3\xa4hk\xc3\xb6staattisilta purkauksilta v\xc3\xa4ltytt\xc3\xa4isiin._NEWLINE_Alhaisen ISO-luokituksen mukaisissa puhdastiloissa saattaa olla riitt\xc3\xa4v\xc3\xa4\xc3\xa4 pit\xc3\xa4\xc3\xa4 vain erikoisvalmisteisia kenki\xc3\xa4, joissa on t\xc3\xa4ysin sile\xc3\xa4, p\xc3\xb6ly\xc3\xa4 ja likaa ker\xc3\xa4\xc3\xa4m\xc3\xa4t\xc3\xb6n pohja. Turvallisuussyist\xc3\xa4 keng\xc3\xa4npohjalliset eiv\xc3\xa4t kuitenkaan saa muodostaa liukastumisvaaraa. Puhdastilaan ei yleens\xc3\xa4 p\xc3\xa4\xc3\xa4se ilman puhdastilapukua._NEWLINE_Puhdastilan sis\xc3\xa4\xc3\xa4ntulossa ei v\xc3\xa4ltt\xc3\xa4m\xc3\xa4tt\xc3\xa4 k\xc3\xa4ytet\xc3\xa4 puhalluskaappia, jos vaatimustasot ilman ep\xc3\xa4puhtauksien suhteen eiv\xc3\xa4t ole tiukat. Puhdastilapuku puetaan erillisess\xc3\xa4 pukuhuoneessa._NEWLINE_Jotkin tuotantolaitokset eiv\xc3\xa4t k\xc3\xa4yt\xc3\xa4 t\xc3\xa4ysin luokiteltuja puhdastiloja, mutta ep\xc3\xa4puhtausvaatimuksien yll\xc3\xa4pit\xc3\xa4miseksi k\xc3\xa4yt\xc3\xb6ss\xc3\xa4 on joitain puhdastilak\xc3\xa4yt\xc3\xa4nt\xc3\xb6j\xc3\xa4.\n_START_SECTION_\nPuhdastilak\xc3\xa4yt\xc3\xa4nn\xc3\xb6t\n_START_PARAGRAPH_\nPuhdastilojen sis\xc3\xa4lle tuotavien materiaalien ja tavaroiden tulee olla puhtaita. T\xc3\xa4m\xc3\xa4n vuoksi voidaan k\xc3\xa4ytt\xc3\xa4\xc3\xa4 j\xc3\xa4rjestely\xc3\xa4, jossa puhdas tavara pakataan etuk\xc3\xa4teen monikerroksiseen pakkaukseen, joka sitten puretaan asteittain auki siirrytt\xc3\xa4ess\xc3\xa4 korkeampaan puhdastilaluokkaan.\n_START_SECTION_\nMuita puhdastilaratkaisuja\n_START_PARAGRAPH_\nYksi tekninen ratkaisu pienen puhdastilan luomiseen on suojak\xc3\xa4sineill\xc3\xa4 varustettu vetokaappi. T\xc3\xa4llaisesta on esimerkkin\xc3\xa4 nykyaikainen keskoskaappi.'